Go leswafatsa noka ke molato
Kgosi Gunny Moses wa Monarch mo Francistown o buile a menne phatla ka batho ba ba leswefatsang noka ya Ntshe, e e fetang gaufi le kgaolo ya gagwe. E rile a bua mo potsolotsong le  A re matlakala a tshwana le mafura a dikoloi a a dirisitsweng le mabotlolo a a thubegileng, a ka nna diphatsa mo baneng. Mo godimo ga moo, Kgosi Moses o ne a kgala dikereke tse di dirisang noka go kolobetsa le go rapela, mme ba tlogele leswe le tshwana le matsela mo nokeng. A re go dira jaana ke go tlhoka boikarabelo e bile ke matlhabisa ditlhong. A re leswe le le gogolwa ke metsi ka dinako tsa dipula go ya kwa letamong la Shashe le le nosang diketekete tsa batho, e bile puso e dirisa madi a mantsi go tlhatswa metsi. Gape a re e le banni ba Monarch, ba tshwanetse go tshwaraganela go tlhokomela noka e, ka go thusa mo go e phepafatseng le go begela mapodisi kgotsa ba lephata la tshomarelo tikologo ka batho ba ba leswafatsang noka. A re dithuto di tshwanetse go dirwa mo bathong ka botlhokwa jwa go somarela tikologo. E re dikgang di eme jalo, Kgosi Moses o ne a supa matshwenyego ka go tlhaela ga ditanka tse di latlhelang matlakala mo Monarch, a supa fa tse di leng teng di kgona go tlala mme khansele e bo e tsaya lebaka e sa tsee matlakala. A re se le sone se ka nna le seabe mo go reng batho ba felele ba latlhela matlakala gongwe le gongwe, go balelwa le mo nokeng. Kgosi Moses a re bojang le ditlhare tse di mo nokeng di ka dira gore monang o iphitlhe mo go tsone, mme se se ka baka letshoroma. Gape o buile fa a tlaa kopana le komiti ya ditlhabololo tsa motse go bona gore babereki ba Ipelegeng ba ka seke ba theogelele mo nokeng ka nakwana go thusa go phepafatsa.  